ЗымащIэ дыдэщ къызэрыпикIуэтар
Къэбэрдей-Балъкъэрым щыIэ УФСИН-м и лэжьакIуэ ТIэрэш Хьэсэн къыщыхэжаныкIащ Урысей Федерацэм бгырыпх бэнэкIэмкIэ и чемпионатым.
Самарэ щекIуэкIа зэхьэзэхуэм зэхуишэсат къэралым и щIыпIэ 40-м къикIа бэнакIуэ 250-м щIигъу. Спортым и мастер, ди лъахэгъу ТIэ-рэш Хьэсэн Iэзагъ ин абы къыщигъэлъэгъуащ икIи килограмм 82-м нэс зи хьэлъагъхэм я зэхьэзэхуэм къыщыхэзыгъэщIэфар дуней псом тIэунейрэ и чемпионращ. Ди щIалэр абы къызэрыпикIуэтар зы очко закъуэщ.
Урысей Федерацэм бгырыпх бэнэкIэмкIэ и чемпионатым кърикIуахэм япкъ иткIэ зэхагъэуващ дунейпсо чемпионатым ягъэкIуэну гуп къыхэхар. Абы ираджащ Кавказ Ищхъэрэ федеральнэ щIыналъэм тIэунейрэ щытекIуа ТIэрэш Хьэсэни. Ди гуапэщ ехъулIэныгъэ ин дунейпсо утыкум щызыIэригъэхьэну.
Къэхъун Бэч.
